坰邀公卷煎茶
作者：吳則禮
朝代：宋

paragraphs: 阿坰手持都堂胯，百千硨磲未論價。
渇心知我生塵埃，故遣一甌官茗來。
上方井水絕世無，中𤃩谷簾定庸奴。
徑當澆汝三尺喙，要著胸中萬卷書。
外家典刑有諸老，封胡羯末端復好。
皎如珊瑚在琳房，况迺薫以正焙香。
阿坰性獨愛文字，望見俗物輒走避。
雖然此事已可久，莫負從來鐵御史。